মাইকেল মধুসূদন দত্ত
মাইকেল মধুসূদন বাংলা ভাষায় সনেট ও অমিত্রাক্ষর ছন্দের প্রবর্তক। তাঁর সর্বশ্রেষ্ঠ কীর্তি অমিত্রাক্ষর ছন্দে রামায়ণের উপাখ্যান অবলম্বনে রচিত "মেঘনাদবধ কাব্য" নামক মহাকাব্য। তাঁর অন্যান্য উল্লেখযোগ্য গ্রন্থাবলি হলো "দ্য ক্যাপটিভ লেডি", "শর্মিষ্ঠা", "কৃষ্ণকুমারী (নাটক)", "পদ্মাবতী (নাটক)", "বুড়ো শালিকের ঘাড়ে রোঁ", "একেই কি বলে সভ্যতা", "তিলোত্তমাসম্ভব কাব্য", "বীরাঙ্গনা কাব্য", "ব্রজাঙ্গনা কাব্য", "চতুর্দশপদী কবিতাবলী", "হেকটর বধ" ইত্যাদি। মাইকেলের ব্যক্তিগত জীবন ছিল নাটকীয় এবং বেদনাঘন। মাত্র ৪৯ বছর বয়সে কলকাতায় মৃত্যু হয় এই মহাকবির।
অন্নদামঙ্গল
অন্নদামঙ্গল রায়গুণাকর ভারতচন্দ্র রচিত একটি মঙ্গলকাব্য। কাব্যটি দেবী অন্নপূর্ণার মাহাত্ম্য্যব্যঞ্জক। ১৭৫২ খ্রিস্টাব্দে ভারতচন্দ্র এই কাব্য রচনা করেছিলেন। ভারতচন্দ্রের পৃষ্ঠপোষক নদিয়ারাজ কৃষ্ণচন্দ্র রায় বাংলায় প্রতিমায় দেবী অন্নপূর্ণার পূজা প্রচলন করেন। তিনিই ভারতচন্দ্রকে রায়গুণাকর উপাধি প্রদান করে দেবীর মাহাত্ম্য্যব্যঞ্জক একটি কাব্য রচনার অণুরোধ করেন। সমগ্র কাব্যটি তিনটি খণ্ডে বিভক্ত: (ক) "অন্নদামঙ্গল" বা "অন্নদামাহাত্ম্য্য", (খ) "বিদ্যাসুন্দর" বা "কালিকামঙ্গল" ও (গ) "মানসিংহ" বা "অন্নপূর্ণামঙ্গল"। মঙ্গলকাব্য ধারায় অন্নদামঙ্গল কাব্যকে একটি পৃথক শাখা রূপে গণ্য করা হয় না; কারণ ভারতচন্দ্র ভিন্ন অপর কোনো কবি এই বিষয়বস্তু অবলম্বন করে কাব্যরচনা করেননি।